English / .Afrikaans
Tussen 4 en 5 weke, sit die brein sy vinnige groei voort en verdeel dit in 5 duidelike dele.
Die kop beslaan ongeveer 'n derde van die embrio se totale grootte.
Die breinhelftes, oftewel serebrale hemisfere, verskyn en word geleidelik die grootste gedeeltes waaruit die brein bestaan.
Die serebrale hemisfere beheer die mens se vermoë om te dink, leer, onthou, praat, sien hoor, vrywillige bewegings uit te voer, en probleme op te los.
Die linker- en regterlongpype is reeds in die asemhalingstelsel aanwesig; hulle sal later die tragea, of lugpyp, met die longe verbind.
'n Massiewe lewer lê die buikholte neffens die kloppende hart vol.
Permanente niere sal teen 5 weke verskyn.
Die dooiersak bevat vroeë voortplantingselle wat kiemselle genoem word. Teen 5 weke migreer hierdie kiemselle na die voortplantingsorgane wat langs die niere geleë is.
Die embrio ontwikkel ook handplaatjies teen 5 weke, en kraakbeen begin teen 5½ weke vorm.
Hier sien ons die linker-handplaatjie en gewrig soos dit teen 5 weke en 6 dae lyk.
Teen 6 weke groei die serebrale hemisfere uitermatig vinnig teenoor die res van die brein.
Die embrio begin spontane en refleks-bewegings maak. Sulke bewegings is noodsaaklik om normale senu-spier-ontwikkeling teweeg te bring.
As 'n mens aan die embrio se mondgedeelte sou raak, sal hy reeds sy kop vanself terugtrek.
Die buite-oor begin vorm aanneem.
Teen 6 weke begin bloedselvorming in die lewer plaasvind, waar limfselle (limfosiete) nou aanwesig is. Hierdie soort witbloedselle speel 'n belangrike rol in die ontwikkelende immuniteitstelsel.
Die mantelvlies (diafragma), wat die hoofspier is wat tydens asemhaling gebruik word, is teen 6 weke byna voltooi.
'n Gedeelte van die ingewande bult nou tydelik in die naelstring uit. Tydens hierdie natuurlike proses, genaamd fisiologiese uitstulping, word vir ander ontwikkelende organe in die buik plekgemaak.
Teen 6 weke word die handplaatjies effens platter.
Primitiewe breingolwe kan van so vroeg as 6 weke en 2 dae bespeur word.
Teen 6½ weke kan die elmboë onderskei word, die vingers begin van mekaar skei, en handbewegings kan waargeneem word.
Beenvorming, ook ossifikasie of verbening genoem, begin by die sleutelbeen, of klavikel, en by die bo- en onderkaak.
Teen 7 weke kan die fetus al hik.
Die bene begin beweeg, en 'n mens kan reeds prikkel-response waarneem.
Die vierkamer-hart is grootliks voltooi. Die hart klop nou teen gemiddeld 167 slae per minuut.
Die hart se elektriese aktiwiteit lyk teen 7½ weke baie soos dié wat deur 'n volwassene se hartgolwe geregistreer word.
In vroulike embrios is die eierstokke al teen 7 weke herkenbaar.
Teen 7½ weke, kan die gepigmenteerde netvlies (retina) reeds maklik gesien word, en begin die ooglede vinnig groei.
Die vingers is nou los van mekaar en die tone is nog net by die eerste lit aan mekaar vas.
Die hande kan nou aan mekaar raak, net soos die voete.
Kniegewrigte kan gesien word.
Teen 8 weke is die brein al hoogs kompleks en weeg dit byna die helfte van die embrio se totale liggaamsgewig.
Ontwikkeling word merkwaardig vinnig voortgesit.
Teen 8 weke toon 75% van embrios al regterhand-dominansie. Die res is eweredig tussen linkerhand-dominansie en geen voorkeur verdeeld. Dit is die vroegste bewys van regter- of linkerhandoorheersing.
Volgens pediatriese handboeke verskyn 'n kind se vermoë om "om te rol" teen 10 tot 20 weke na geboorte. Hierdie indrukwekkende vertoon van koördinasie word egter reeds veel vroeër in die lae swaartekrag omgewing van die vloeistof-versadigde vrugwatersak vertoon. Al wat die pasgeborene nie het nie, is die krag om die hoër aantrekkingskrag buite die baarmoeder te oorkom - al wat hom daarvan weerhou om "om te rol".
Die embrio word liggaamlik meer aktief gedurende hierdie tyd.
Bewegings kan stadig of vinnig, enkel of herhalend, spontaan of refleksief wees.
Dit gebeur dikwels dat die kop gerol word, nek uitgestrek word, en die hande aan die gesig raak.
As die embrio aangeraak word, trek hy sy oë op skefies getrek, beweeg sy kakebeen, gryp rond met sy handjies, en punt hy sy tone.
Die boonste en onderste ooglede groei tussen 7 en 8 weke vinnig bo-oor die oë en vergroei dit gedeeltelik.
Alhoewel daar nie lug in die baarmoeder is nie, maak die embrio teen 8 weke nou en dan asemhalingsbewegings.
Teen hierdie tyd, produseer die niere uriene wat in die vrugwater vrygelaat word.
Manlike embrios se ontwikkelende testes begin testosteroon produseer en afskei.
Die ledemate se bene, gewrigte, spiere, senuwees, en bloedvate lyk reeds baie soos dié van 'n volwassene.
Teen 8 weke verander die epidermis, of boonste laag vel, in 'n membraan wat uit vele lae bestaan, en verloor dit redelik baie van sy deursigtigheid.
Wenkbroue begin groei en fyn haartjies verskyn om die mond.
Na 8 weke is die embrionale fase verby.
Die menslike embrio het nou van 'n enkele sel tot 'n wese met byna een-miljard selle ontwikkel, wat oor meer as 4 000 duidelike anatomiese strukture beskik.
Die embrio het nou reeds meer as 90% van die strukture waaroor volwassenes beskik.
Duidelik onderskeibare smaakknoppies bedek nou die binnekant van die mond. Teen geboorte sal net die smaakknoppies op die tong en verhemelte oorbly.